**בס"ד**

 **עקרונות יסוד בחובת ההדלקה ואורח ביה"כ ברכי נפשי חנוכה תשע"ד / שבת מקץ**

**לע"נ קינא רבקה בת משה יעקב**

**1.** שבת כא:

"ת"ר: **מצות חנוכה** נר איש וביתו, **והמהדרין** נר לכל אחד ואחד, **והמהדרין מן המהדרין** - בית שמאי אומרים: יום ראשון מדליק שמנה מכאן ואילך פוחת והולך, ובית הלל אומרים: יום ראשון מדליק אחת מכאן ואילך מוסיף והולך"

**2. רמב"ם: (הלכות חנוכה פ"ד הלכה א-ב)**

 "כמה נרות הוא מדליק בחנוכה? **מצותה שיהיה כל בית ובית מדליק נר אחד**, בין שהיו אנשי הבית מרובין, בין שלא היה בו אלא אדם אחד. **והמהדר את המצוה מדליק נרות כמנין אנשי הבית**, נר לכל אחד ואחד, בין אנשים בין נשים. ו**המהדר יותר על זה, ועושה מצוה מן המובחר,** מדליק נר לכל אחד ואחד בלילה הראשון, ומוסיף והולך בכל לילה ולילה נר אחד. כיצד, הרי שהיו אנשי הבית עשרה, בלילה הראשון מדליק עשרה נרות, ובליל שני עשרים, ובליל שלישי שלשים, עד שנמצא מדליק בליל שמיני שמונים נרות"

**הלכה ג:** דהמנהג פשוט בכל ספרד שיהיו כל אנשי הבית מדליקין נר אחד בלילה הראשון ומוסיפין והולכין נר בכל לילה ולילה עד שנמצא מדליק בליל שמיני שמונה נרות בין שהיו הבית מרובים בין שהיה אדם אחד

**3. תוספות :**

דנראה לר"י דבית שמאי ובית הלל לא קיימי אלא אנר איש וביתו, שכן יש יותר הידור , דאיכא היכרא כשמוסיף והולך או מחסר שהוא כנגד הימים הנכנסין או היוצאים. אבל אם עושה נר לכל אחד אפילו יוסיף מכאן ואילך ליכא היכרה שיסברו שכך יש בני אדם בבית

**כך כתב הט"ז (סימן תרעא):**  ובכאן יש חידוש במנהג שהספרדים נוהגין כתוספות כמו שכתב הבית יוסף והאשכנזים כהרמב"ם, וזה לא מצינו בשאר מקומות.

**4.שו"ע או"ח סימן תרעא סעיף ב':**

כמה נרות מדליק? בלילה הראשון מדליק אחד, מכאן ואילך מוסיף והולך אחד בכל לילה עד שבליל האחרון יהיו שמונה, ואפילו אם רבים בני הבית לא ידליקו יותר.

**הגה:** וי"א דכל אחד מבני הבית ידליק (הרמב"ם), וכן המנהג פשוט; ויזהרו ליתן כל אחד ואחד נרותיו במקום מיוחד, כדי שיהא היכר כמה נרות מדליקין (מהר"א מפראג).

**החיד"א** בהבנת לדעת מרן אדם יוצא בעל כרחו בהדלקת אשתו ואינו מברך והוא הדין לגבי אורח שיוצא בעל כרחו וכן הבן יוצא ידי חובה בהדלקת הוריו ומרן שפסק לגבי אורח שישתתף יוצא שהתכון לאסור על האורח להדליק כיון שיוצא בעל כרחו

**5. מרן שו"ע :** אכסנאי שאין מדליקין עליו בביתו צריך לתת פרוטה לבעל הבית להשתתף עמו ...

6**.ילקוט יוסף :**

**בחורי ישיבה** הלנים בחדרי הפנימיה של הישיבה אינם צריכים להשתתף בפרוטות וכן אינם צריכים להדליק נר חנוכה בפני עצמם, אפילו אם יש להם חדרים בפנ עצמם וגם אם ירצו להחמיר ...אינם רשאים לברק על ההדלקה משום איסור ברכה לבטלה ...**חיילי צבא נשואים** ...יוצאים ידי חובה בהדלקת נרות חנוכה שמדליקות נשותיהם ...**חתן שבא להתארח** ואוכל ושותה ולן יוצא ידי חובת הדלקה נרות חנוכה בהדלקת חמיו ואינו רשאי להדיק עם ברכה בחדרו המיוחד והוא הדין לבן נשוי

**8.שו"ת תבואות שמש ושמש ומגן לרב משאש** :

 כתב להתיר לבן נשוי ולאורחים לכוין שלא לצאת בברכת ובהדלקת בעל הבית ולהדליק בעצמם הנרות בברכה. פסיקתו של הרב משאש מעניינת מאוד, היא נמצאת בתווך שבין הפסיקה הספרדית לפסיקה האשכנזית. הוא מתיר לבן נשוי ולאורחים להדליק בעצמם במקום מיוחד בברכה משום מהדרין. לשיטתו מה שפסק המר"ן **בשולחן ערוך היא שהאכסנאי יכול להשתתף בפרוטות עם בעל הבית, היא לא משום שנאסר עליו להדליק בעצמו אלא המר"ן בא להקל עליו ולחסוך לו אבל אם הוא רוצה לקיים בעצמו את המצווה תבוא עליו הברכה,**

 וכך כותב בשו"ת שמש ומגן, אורח חיים סימן ג':

שאר בני הבית או אורחים יש בזה משום מהדרין, וכל אחד יכול להדליק לעצמו במקום מיוחד ולברך לעצמו וכל שכן בבן נשוי ויש לו חדר מיוחד לשינה והוא אוכל על שולחן אביו, דודאי יכול להדליק ולברך לעצמו, גם מצווה יש בזה כוחו גדול לא-להינו כוח גברא לברך בעצמו וכן הוא המנהג.

**.10מהות המחלוקת**

עמידתו העיקשת של הרב משאש בפסיקתו, חושפת את תפיסת עולמו בפסיקת ההלכה הנובעת מהקשרים של הרגשת האדם בעת קיום המצווה ומה קורה כאשר נפשו חשקה לעשות מצווה זו ויש לו במה להתגדר בה מבחינת היתר ההלכתי האם יכול לנהוג? כאן חלקו הרב עובדיה יוסף זצ"ל אינו רשאי והרב פוסק מרן בא להחמיר שבאמת עיקר הדין הוא נפטר בהדלקת בעל הבית ומכל מקום אם ירצה להחמיר רשאי להשתתף . הרב משאש כתב רשאי להדליק לבדו בברכה ואין כאן ברכה שאינה צריכה ויכול להתכוון לא לצאת בברכה ויש הרבה דוגמאות שמרן פסק שיכול אדם להחליט שלא לצאת בברכת חברו אלא לברך בעצמו ואין זה משום ברכה שאינה צריכה ומבחינתו מצווה יותר בו מבשלוחו הוא אינו אוסר על האורח אלא בא להקל עליו ולחסוך אבל אם רוצה לקיים בעצמו רשאי להחמיר רק באשתו אינו יכול היפרד משום אשתו כגופו .

**11. הרב סולוביצ'יק**

בספרו 'על התשועות', במאמרו הוא פותח בדברי הרמב"ם על חנוכה: "מצוות נר חנוכה חביבה עד מאוד וצריך אדם להיזהר בה כדי להודיע הנס..."

ומיד שואל הרב, מדוע איפה אין הרמב"ם אומר כי קריאת המגילה מצווה חביבה עד מאוד? מה ההבדל בין שתי מצוות אלו? לפורים מעשה המצווה סטנדרטי של פרסום הנס, אין הבדל בין עשיה שהיא בבחינת מהדרין לבין זו שהיא מהדרין מן המהדרין, כולם חייבים לקרא את אותו הטקסט. אולם לחנוכה מעשה הפרסום לא מתבטא בקריאה אלא באמצעות עשייה, הנרות אינן מספרים את סיפור החנוכה אלא מסמלת או מנציחה את נס חנוכה. וכך הוא מוסיף

**אם אדם איננו מרגיש** בצורך להדליק נרות נוספים, אם נפשן איננה מתעוררת בקרבו, **די בנר אחד**... הידור מצווה הדלקת נרות חנוכה, רמת העשייה נקבעת בידי יכולת הקליטה של היחיד, **ככל שיהיה נלהב יותר, כך גדולה תהיה המצווה שיבצע.**

הרב משאש מרחיב את הרעיון של הרב סלוביצ'יק בפסיקה לבני הספרדים בעניין מצוות הדלקת נר חנוכה ומבקש לתת ביטוי לתנועת הנפש והרגשתו של אותו אדם שנפשו חשקה בקיום מצוות נר חנוכה עם ברכה. מאחר שהפסיקה הספרדית היא חנוכייה אחת לבית הרי שהרב משאש מוסיף ומאפשר למאווי הנפש להתפרץ ומבין אחרת את הכתוב בשולחן ערוך וכך כותב שם הרב משאש: אשר מכל זה מוכח שמי שרוצה לעשות המצווה בעצמו **וחושק הוא לקדש ה'** בפיו ובשפתיו אין מי יאמר לו מה תעשה.

1**2. הדלקת נרות שבת :** פסיקתו ההלכתית של הרב משאש באה לידי ביטוי בעוד מקומות רבים בספריו. די בכדי להזכיר דיון דומה לשאלה האם בת האם יכולה לברך על הדלקת נרות שבת כשהיא בבית אמא? או לברך על נרות שבת בחדר האוכל בבית המלון?. גם כאן ממשיך הרב משאש בשיטתו בהבנת אחרת של דברי המרן שולחן ערוך בניגוד לפסיקתו של הרב עובדיה יוסף, שאם הבת אינה רוצה לצאת ידי חובה בשל אמא ורוצה להדליק בחדרה המיוחד לה ורוצים לעשות מן המובחר לקיים המצווה בעצמן ודאי יש להם רשות לעשות כן ויכולה לברך ובתשובתו הוא מרחיב בתיאור מסורת אבותיו בעיר מולדתו במקנאס

שהרבה פעמים היו מוזמנים משפחות נכבדות של רבנים עם נשותיהם אצל רבנים אחרים, ובליל שבת הייתה בעלת הבית מוסיפה הרבה נרות, כולם במקום אחד והרבניות המוזמנות כל אחת מתכבדת להדליק ולברך על נר שלה... ובודאי מר"ן שולחן ערוך לא אסר בהחלט רק בלשון ונכון להיזהר.... משום שהם מקפידות לברך ולהלל להק בפיהן ככל הברכות שלא סומכין לצאת בברכת אחרים.

13: **הרב יהודא לאון אשכנזי** (סוד העברי, א') על ברכת הדלקת נרות חנוכה בגמרא בשבת כג' ע"א:

מאי מברך? אשר קדשנו במצוותיו וצוונו להדליק נר של חנוכה. והיכון ציוונו? רב אויא אמר מלא תסור, (עַל פִּי הַתּוֹרָה אֲשֶׁר יוֹרוּךָ וְעַל הַמִּשְׁפָּט אֲשֶׁר יֹאמְרוּ לְךָ תַּעֲשֶׂה לֹא תָסוּר מִן הַדָּבָר אֲשֶׁר יַגִּידוּ לְךָ יָמִין וּשְׂמֹאל) רב נחמיה אמר שְׁאַל אָבִיךָ וְיַגֵּדְךָ זְקֵנֶיךָ וְיֹאמְרוּ לָךְ

שם שואל הרב יהודא אשכנזי מה הצורך בהבאת פסוק נוסף מדוע לא להסתפק בפסוק שמביא רב אויא 'לא תסור מן הדבר' המהווה יסוד מוסכם לאמונת חכמים. וכך היה דורש הרב יהודא:

היוונים לא התנגדו שתהיה דת בישראל כשאר הדתות, אבל הקשר של ישראל לתורה הוא לא כשאר הדתות: הוא מן האב' ולא מן ה'הרב' . התורה של האב היא התורה הגנוזה בנשמת הבנים מכוח האב... אנו מתפללים ל'א-לוהי אבותינו' ולא 'א-לוהי הרב' ואף לא 'א-לוהי משה' רבנו. על כן נזקקת הגמרא להסבר מיוחד נוסף על' לא תסור' כדי להדגיש את המיוחד בחנוכה, שהוא הקשר אל 'שאל אביך ויגדך זקניך ויאמרו לך', כלומר אל האבות שהם היסוד והבסיס לעם.